
Text rozhodnutia
Súd: Krajský súd Bratislava Spisová značka: 1Cob/335/2013 Identifikačné číslo súdneho spisu: 1312211742 Dátum vydania rozhodnutia: 27. 02. 2015 Meno a priezvisko sudcu, VSÚ: JUDr. Soňa Pekarčíková ECLI: ECLI:SK:KSBA:2015:1312211742.2 Uznesenie Krajský súd v Bratislave v právnej veci žalobcu: AKE, s. r. o., 972 42 Podhradie č. 142, IČO: 36 569 950, zast.: Mgr. Peter Švarc, advokát, Nám. slobody 1/17, 971 01 Prievidza, proti žalovanému: TSS GRADE, a. s., Dunajská 48, 811 08 Bratislava, IČO: 35 802 723, zast.: Pohanka & Partners, s. r. o., Radlinského 1716, 026 01 Dolný Kubín, IČO: 36 867 217, o zaplatenie sumy 24.620,85 Eur s prísl., o odvolaní žalovaného proti rozsudku Okresného súdu Bratislava III zo dňa 26. 04. 2013, č. k. 27Cb/41/2012-102 takto r o z h o d o l : Krajský súd v Bratislave rozsudok Okresného súdu Bratislava III zo dňa 26. 04. 2013, č. k. 27Cb/41/2012-102 z r u š u j e a vec mu vracia na ďalšie konanie. o d ô v o d n e n i e : Napadnutým rozsudkom súd prvého stupňa uložil žalovanému povinnosť zaplatiť žalobcovi istinu 24.620,85 Eur spolu s príslušenstvom a náhradu trov konania. V odôvodnení napadnutého rozsudku uviedol, že žalobca sa žalobou doručenou súdu dňa 22. 08. 2012 domáhal voči žalovanému zaplatenia sumy 24.620,85 Eur s príslušenstvom titulom zaplatenia kúpnej ceny za dodaný tovar - stavebný materiál andezit na základe objednávky žalovaného č. 22110325. Žalobca svoj nárok opieral o vystavenú faktúru č. OFA110038 zo dňa 11. 11. 2011 na sumu 17.654,12 Eur, so splatnosťou 15. 01. 2012 a o faktúru č. OFA110041 zo dňa 14. 11. 2011 na sumu 6.966,73 Eur, so splatnosťou 18. 01. 2012. Na základe vykonaného dokazovania dospel súd prvého stupňa k záveru, že žalobca so žalovaným platne uzatvorili kúpnu zmluvu podľa § 409 ods. 1 Obchodného zákonníka, na základe ktorej žalobca dodal žalovanému tovar (2 171,15 ton andezitu) a previedol na neho vlastnícke právo a žalovaný sa zaviazal zaplatiť dojednanú kúpnu cenu vo výške žalovanej istiny. Vzhľadom na skutočnosť, že žalovaný svoju povinnosť zaplatiť kúpnu cenu nesplnil, súd prvého stupňa žalobe v celom rozsahu vyhovel. O trovách konania rozhodol podľa § 142 ods. 1 O.s.p. Proti uvedenému rozsudku podal v zákonnej lehote žalovaný odvolanie z dôvodu podľa § 205 ods. 2 písm. d), e) a f) O.s.p. V odvolaní uviedol, že dňa 04. 09. 2012 bolo voči nemu začaté reštrukturalizačné konanie a dňa 12. 09. 2012 bola povolená reštrukturalizácia. Ďalej uviedol, že žalobca si v reštrukturalizácii prihlásil svoje pohľadávky v celkovej výške 26.163,77 Eur, z toho bolo popretých 139,63 Eur. Okresný súd Bratislava I uznesením zo dňa 21. 02. 2013 uverejneným v Obchodnom vestníku č. 37/2013 ukončil reštrukturalizáciu. Žalovaný má za to, že súd prvého stupňa nepostupoval správne, keď konanie v dôsledku povolenia reštrukturalizácie neprerušil a po zverejnení uznesenia o skončení reštrukturalizácie predmetné konanie nezastavil. Na základe uvedeného navrhoval, aby odvolací súd zrušil rozsudok súdu prvého stupňa v celom rozsahu a konanie vedené pred Okresným súdom Bratislava III, sp. zn. 27Cb/41/2012 zastavil. Žalobca sa k odvolaniu písomne vyjadril dňa 13. 01. 2014 a uviedol, že všetky pohľadávky voči žalovanému, ktorých zaplatenia sa domáha v tomto konaní, si prihlásil do reštrukturalizačného konania. Ďalej poukázal na § 120 ods. 1 a § 155 ods. 2 zákona č. 7/2005 Z. z. o konkurze a reštrukturalizácii, pričom žalobca má za to, že jeho právo domáhať sa nárokov uplatnených v tomto konaní nezaniklo. Preto navrhoval rozsudok súdu prvého stupňa potvrdiť a priznať mu právo na náhradu trov odvolacieho konania. Krajský súd v Bratislave ako súd odvolací (§ 10 ods. 1 O.s.p.) prejednal odvolanie žalovaného podľa § 212 ods. 1 O.s.p. v spojení s § 214 ods. 2 O.s.p. bez nariadenia odvolacieho pojednávania a dospel k záveru, že napadnutý rozsudok súdu prvého stupňa je potrebné v celom rozsahu zrušiť a vec vrátiť prvostupňovému súdu na ďalšie konanie. Z výpisu z obchodného registra odvolací súd zistil, že uznesením Okresného súdu Bratislava I zo dňa 06. 09. 2012, sp. zn. 4R 3/2012, ktoré nadobudlo právoplatnosť a vykonateľnosť dňa 13. 09. 2012, bola povolená reštrukturalizácia dlžníka: TSS GRADE, a. s., IČO: 35 802 723 a za správcu bol ustanovený Mgr. Boris Kotleba, so sídlom kancelárie Námestie SNP 13, 811 06 Bratislava. Ďalej odvolací súd zistil, že Okresný súd Bratislava I uznesením zo dňa 14. 02. 2013, č. k. 4R/3/2012 ktoré nadobudlo právoplatnosť a vykonateľnosť dňa 22. 02. 2013, potvrdil reštrukturalizačný plán dlžníka TSS GRADE, a. s., Dunajská 48, Bratislava, IČO: 35 802 723 v znení, o ktorom hlasovala schvaľovacia schôdza dňa 21. 01. 2013 a ukončil reštrukturalizáciu dlžníka TSS GRADE, a. s. Podľa § 118 ods. 4 zákona č. 7/2005 Z. z. o konkurze a reštrukturalizácii súdne a rozhodcovské konania o pohľadávkach, ktoré sa v reštrukturalizácii uplatňujú prihláškou, sa povolením reštrukturalizácie prerušujú; tieto nároky možno uplatniť voči dlžníkovi len spôsobom podľa § 120 ods. 1 a § 124 ods. 4. Podľa § 120 ods. 1 zákona č. 7/2005 Z. z. o konkurze a reštrukturalizácii ak tento zákon neustanovuje inak, právo uplatňovať svoje nároky počas reštrukturalizácie majú len veritelia, ktorí spôsobom ustanoveným týmto zákonom prihlásili svoje pohľadávky. Ak sa tieto nároky v reštrukturalizácii riadne a včas neuplatnia prihláškou, právo vymáhať tieto nároky voči dlžníkovi v prípade potvrdenia reštrukturalizačného plánu súdom zaniká. Podľa § 120 ods. 2 zákona č. 7/2005 Z. z. o konkurze a reštrukturalizácii pohľadávky, ktoré vznikli voči dlžníkovi počas reštrukturalizačného konania, odmena správcu a nepeňažné pohľadávky sa v reštrukturalizácii neuplatňujú prihláškou (ďalej len "prednostné pohľadávky"). Na prednostné pohľadávky nepôsobia účinky začatia reštrukturalizačného konania ani sa nezahŕňajú do reštrukturalizačného plánu, ibaže s tým ich veritelia súhlasia. Podľa § 156 zákona č. 7/2005 Z. z. o konkurze a reštrukturalizácii zverejnením uznesenia súdu o skončení reštrukturalizácie v Obchodnom vestníku zanikajú účinky začatia reštrukturalizačného konania a zastavujú sa konania prerušené podľa § 118 ods. 4. Ak zo záväznej časti plánu nevyplýva niečo iné, zaniká tiež funkcia veriteľského výboru a funkcia správcu. Z citovaných zákonných ustanovení vyplýva, že pohľadávky voči dlžníkovi, ktoré vznikli do zverejnenia uznesenia o začatí reštrukturalizačného konania, môže veriteľ uplatňovať, len ak si ich zákonom stanoveným spôsobom prihlásil. V danom prípade pohľadávky žalobcu vznikli dňa 11. 11. 2011 a dňa 14. 11. 2011, teda pred začatím reštrukturalizačného konania voči žalovanému, ktoré začalo dňa 04. 09. 2012 zverejnením v Obchodnom vestníku. Žalobca si predmetné pohľadávky riadne uplatnil u reštrukturalizačného správcu prihláškou. V zmysle § 118 ods. 4 zákona č. 7/2005 Z. z. bolo preto súdne konanie vedené prvostupňovým súdom ex lege prerušené, a teda súd prvého stupňa nemohol vo veci konať a meritórne rozhodnúť. Zverejnením uznesenia súdu o skončení reštrukturalizácie v Obchodnom vestníku došlo podľa § 156 zákona o konkurze a reštrukturalizácii ex lege k zastaveniu konania prerušeného podľa § 118 ods. 4 zákona o konkurze a reštrukturalizácii. Z uvedených dôvodov odvolací súd napadnutý rozsudok súdu prvého stupňa podľa § 221 ods. 1 písm. e) a h) O.s.p. zrušil a podľa ods. 2 uvedeného ustanovenia mu vec vrátil na ďalšie konanie s tým, že úlohou súdu prvého stupňa bude aplikovať na predmetný spor ustanovenia týkajúce sa začatia a skončenia reštrukturalizácie vyhlásenej na žalovaného, najmä § 156 zákona č. 7/2005 Z. z. o konkurze a reštrukturalizácii. Toto uznesenie bolo členmi senátu prijaté pomerom hlasov 3 : 0 (§ 3 ods. 9 tretia veta zák. č. 757/2004 Z. z. v znení neskorších predpisov). Poučenie: Proti tomuto uzneseniu odvolanie n i e j e prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2015:1312211742.2 (dáta aktuálne k 14. 11. 2026). Záväzné je znenie zverejnené súdom.




